23. schôdza NR SR - 5.deň - B. popoludní
Dátum: 2021-02-03
Poslanec: Zajačik, Vladimír (OĽANO)
Druh vystúpenia: Vystúpenie v rozprave

153. Ďakujem pekne, pán predsedajúci. Vážené kolegyne, kolegovia, tak a máme tu opat, opäť kultúrny bod programu. Poslanec Pellegrini zo, zo SMER-u, pardon, z HLAS-u, nám predložil spolu so svojou úderkou návrh ústavného zákona na skrátenie volebného obdobia Národnej rady Slovenskej republiky. Z odchodu vlády alebo vládnej koalície už spravila opozícia folklór. Ale aj folklór môže byť tak vysoko kultúrny, ako aj hlboko úpadkový. A myslím, že predložiť návrh ústavného zákona založený na klamstvách, polopravdách a fabuláciách patrí do tej druhej kategórie. Tento politický folklór v ich podaní je čistý paškvil a ani sami predkladatelia nerátali, že by sa ním tento parlament vážne zaoberal, lebo ho odflákli ešte aj po formálnej stránke. Ako hovorí vyjadrenie ministerstva financií, predkladatelia sa ani nezaoberali finančnými dôsledkami svojho návrhu. Takže ida, ide iba o návrh pre návrh podľa zásady „čím horšie, tým lepšie“. Ale dobre, občania aspoň majú možnosť vidieť, akým prínosom pre spoločnosť je táto družina. Iste, je to ich právo, tak ako je právo kohokoľvek naberať vodu vidlami. Ani jedno z toho nemá logiku. Tento návrh naviac odporuje dobrým mravom až po hranicu morálky, hlavne jeho odôvodnenie je založené na klamstvách, polopravdách a fabuláciách. Skúsme teda posúdiť dôvody tohto návrhu z hľadiska pravdivosti, logiky a aj morálky. Ospravedlňujem sa, lebo viem, že členovia SMER-u, pardon, HLAS-u sa slova morálka boja ako čert kríža. Ale je potrebný aj tento pohľad, lebo pre väčšinu občanov je dôležitý. Tak uvediem aspoň niektoré klamstvá a polopravdy autorov tohto návrhu. Začnem hneď druhou vetou návrhu, citujem: „Riešenie krízovej situácie, v ktorej sa ocitla Slovenská republika po deviatich mesiacoch vládnutia súčasnej koalície.“ Takže nehorázne klamstvo odporujúce faktom, tu klamú predkladatelia priamo v dvoch rovinách, dlhodobej aj aktuálnej. Kríza, v ktorej v súčasnosti čelí Slovensko, totižto začala počas vlád, v ktorých boli na rôznych riadiacich a politických funkciách práve predkladatelia tohto návrhu. A táto kríza má viacero aspektov, v ktorých títo ľudia mali rozhodovajú... rozhodujúce právomoci. Začnem zdravotníctvom. A pripomeniem len pamätný výrok vtedajšieho predsedu parlamentu adresovaný predsedovi vlády Petrovi Pelleginimu. Citujem: „Povedal som mu, nefeť plesne.“ Toto najlepšie dokumentuje zúfalý stav nemocníc, ktorý spôsobovali vlády SMER-u, a premiérova požiadavka, aby zdravotníci fotili plesne a posielali mu ich. Rovnako insitné bolo aj jeho riešenie (povedané so smiechom) - kúpiť farbu a zatrieť. Riešenie, naozaj riešenie hodné predsedu vlády a to, prosím pekne, popri vyorávaní zemiakov a vešaní zácloniek. Takže asi neprekvapí, že napríklad na oddelení jednej veľkej nemocnice, na ktorom prebiehalo aj 5-6 plánovaných operácií denne, síce mali funkčné rozvody kyslíka - staré 35 rokov, ale na celom oddelení bol len jeden redukčný ventil. Táto nemocnica sídli v tom istom meste, kde žil a zbíjal aj hlavný kmotor slovenského zdravotníctva, ktorý sa už teraz pravdepodobne chystá na pojednávanie pred absolútne najvyšším súdom. Ale zdravotníctva, zdravotníctvo, to nie je len iba, to nie sú iba budovy a prístroje, sú to hlavne ľudia. Teda boli by, ak by vďaka odbornej starostlivosti vlád pod vedením SMER-u, potom HLAS-u, či vlastne ako to je, neodišla väčšina ľudí, ktorí mali akú-takú možnosť. Začnem pripravenosťou štát... Pokračujem. Pripravenosť štátnej správy. Drzosťou hraničiacou s bezcharakternosťou je fakt, že tento návrh podpísali dvaja bývalí digitálni lídri, ktorí dokopy nechali vypariť 2 mld. eur na tzv. elektronizáciu. Neviem, čo si oni pod tým slovom predstavujú, ale pre občanov Slovenska to predstavuje veľké nič. Dokonca také veľké nič, že po ňom nezostala ani digitálna, ani materiálna a tuším ani pachová stopa. Myslím, že patričné orgány sa už dávno týmto mali zaoberať, lebo dosť ťažko sa dnes vysvetľuje, že v príjmovej ambulancii nemocnice si pacientov zapisujú do ušmodl... ušmudlaného zošita a do druhého zošita si zapisujú, kde vlastne ten prvý je, lebo ten musí blúdiť po ambulanciách a oddeleniach nemocnice. Veľká vďaka vám, naši digitálni lídri. Takže súčasná vláda a vládna koalícia čelí vďaka predkladateľom tohto návrhu pandémii s technikou pre zber dát a manažment krízových situácií za pomoci hardvéru a softvéru spred 20 rokov. Teraz sa asi pozastavíme pri materiálnej základne pre krízové intervencie. Rozumný správca verejný veci, vecí verejných pamätá aj na horšie časy a pripravuje sa na ne, lebo každý príčetný človek vie, že raz prídu. Iba naši predkladatelia návrhu spolu s ostatnými členmi „smerovo“ orientovaného HLAS-u tvrdo pracovali na kičurizácii Správy štátnych hmotných rezerv. Táto zázračná technológia spočívala v tom, že menila peniaze občanov a materiál pre ochranu zdravia a životov na zlaté tehly v súkromnom trezore, prípadne byty alebo ďalšie statky pre nášho človeka. A aby to nebolo všetko, tak naši predkladatelia ešte vyčistili sklady a poslali všetko, čo našli, z bratskej lásky do Číny v čase, keď nám už pandémia klopala na dvere. Masky, rúška, digitálne teplomery, ochranné obleky, okuliare a ďalšie materiály. Všetko to, čo následne chýbalo, a museli sme za to draho platiť a kupovať spätne z Číny. Ale hlavne, že si pán Pellegrini aj s pani Sakovou spravili zakaždým pekné selfíčko, selfíčka. V lietadlách, pred lietadlami, za lietadlami, selfíčka infatilné, ale pekné. Jamka. Výsledok - keď sme tento materiál potrebovali, tak nebol pre našich lekárov, zdravotné sestry a medikov. Koľko stála, koľko táto dámska či pánska zábavka stála, sme sa dosiaľ nedozvedeli. Ale do dejín do politického chrapúnstva na Slovensku sa už zapísala vety, veta ministersky Sakovej: „Veď oni na to budú zháňať peniaze.“ Takže len niekoľko príkladov pravdivosti ich výrokov. Ale je symptomatické aj bez nejakej veľkej analýzy, lebo pochádzajú z košiara, kde šéfinko snáď ešte v života nepovedal pravdu, a ten, čo má na starosti na barnov, baranov, tiež nie. Teda až na tú diaľnicu do Košíc, čo po nej všetci už po nej od roku 2010 chodíme. A teraz sa títo odborníci na všetko divia, že nie je dosť kapacít, čo však nie je nikde na svete, že nie je dosť prístrojov, a keď aj je, tak že nie je dosť personálu, ktorý by ich obsluhoval. No to je fakt na pováženie, že táto vláda za 10 mesiacov (povedané so smiechom) nevyrobila toľko zdravotníkov, aby ich mali zavesených v skrini a pripravených na okamžité použitie, takže značná časť zdravotníkov je naozaj na hranici svojich možností a pracuje v týchto podmienkach. A mnohí, žiaľ, zaplatili za straty zdravotníctva, ktoré nám tu nechal SMEROHLAS, aj svojím zdravím a životmi. To sú naozajstní hrdinovia. Jeden z predkladateľov tohto návrhu má podľa dostupných informácií medicínske vzdelanie. Ak by nám pán Raši mohol povedať, koľko dní strávil v prvej línii boja s pandémiou alebo aspoň koľko hodín, alebo aspoň koľko minút... Ale on nie je hrdina. On sa radšej predvádza v solárku. Ale nehanbí sa zneužívať situáciu v zdravotníctve, ktorú z veľkej častí sám spôsobil. Prepáčte. (Krátka pauza, rečník sa napil vody.) Tak toľko k pravdivo... k pravdivosti a releventnos... relevantnosti dôvodov, ktoré uvádzajú vo svojom návrhu. Hlavným výsledkom je skutočnosť, že kríza tu nevznikla za tejto vlády ani jej pričinením. Je nespochybniteľným faktom, že základy súčasnej krízy založili práve predkladatelia návrhu dlhodobou devastáciou krajiny. A rovnako nesú hlavnú zodpovednosť za fatálne chyby pri príchode epidémie v podstatných prvých dvoch mesiacoch po jej vypuknutí na Slovensku. Ťažko povedať, či to bola ich totálna neschopnosť, alebo zlý úmysel, ja osobne si myslím, že aj, aj. Dva v jednom. No nekúp to. Takže by som ich chcel poprosiť, aby v prvom va... rade vysvetlili, kde a ako nechali zmiznúť miliardy na IT systémy, kde a ako skončil pod ich rukami materiál a financie v Štátnych hmotných rezervách a v zdravotníctve, ale najmä, kedy a ako chcú tieto prostriedky vrátiť občanom, napraviť škody, ktoré napáchali. Prípadne môžu pridať aj niečo o tunelovaní diaľnic, mýtneho systému, školstva, vedy: atď., atď., atď., atď... Stačilo „atď.“ Poďme sa však... (Reakcia navrhovateľa.) Buďte taký láskavý, pán Goebbels, nechajte ma dohovoriť, dobre. (Smiech a ruch v sále.) Poďme sa však trošku, však trošku venovať aj... (Ruch v sále, zaznievanie gongu a prerušenie vystúpenia predsedajúcim.) Laurenčík Milan, podpredseda NR SR 154. Páni poslanci, kľud v sále. Zajačik, Vladimír, poslanec NR SR 155. ... logike tohto návrhu (hovorené súbežne s predsedajúcim), aj keď v ňom nejaká logika a zdravý rozum sa hľadá veľmi ťažko. Tak ako nie ste schopní nájsť nejaký konzistentný postoj k riešeniu pandémie a každý deň vydávate s názorom si odporujúce stanoviská, a rovnako aj zdôvodnenie predloženého návrhu sa opiera o navzájom protichodné dôvody. Až úsmevne vyznieva požiadavka na zrušenie opatrení a zároveň kritika za nedostatočné opatrenia. Raz ste za testovanie, raz proti testovaniu. K očkovaniu rovnako neviete nájsť nejaké stanovisko, ktoré by bolo niečo viac ako vajataním. Takže skutočne neviem, čo to je, či pokročilá schizofrénia, alebo len infantilná zanovitosť rozmaznaného fracka, ktorý síce nevie, čo chce, ale neprestane sa hádzať o zem, kým to nedostane. Takže logická hodnota vašich argumentov je nula. Je tam jediná línia, ktorá sa tiahne celým týmto duchovným veľdielom. Vládu a koalíciu treba odvolať, lebo my to chceme a nutne potrebujeme. Koronokríza je v tomto prípade iba a len zástupný problém. Rozhodujúcim faktorom v jej riešení nie je totižto ani vláda, ktorá má iba obmedzené možnosti, dokonca ani občania, ktorí majú na daný stav síce väčší dosah ako vláda, ale nie sú schopní veci zásadne meniť. Rozhodujúcim faktorom je v tomto prípade totižto samotný vírus a jeho správanie a to neviete ovplyvniť ani vy. Zrejme ste si toho vedomí, lebo žiadne alternatívy neponúkate, teda okrem tej, že vláda musí padnúť. Otázka je, čo vlastne ponúkate. Raz chcete len výmenu premiéra, raz novú koalíciu, ale neviete akú, neviete ponúknuť ani len náznak nejakej alternatívy, teda okrem seba a svojej úderky, pán Pellegrini. Ako váš najväčší politický čin v čase pandémie ja osobne beriem, zvolanie konzília k zužovaniu saka. No hlavne preto, že ste asi jediný človek, ktorý v sedení v karanténe schudol, ale snáď sa to upraví a podľa toho, čo sa tu povedalo, snáď úplne na inom mieste a znovu zase priberiete. A tu sme pri koreni veci, pri skutočnom dôvode, prečo tento návrh predkladáte. Tým dôvodom je strach. Panický strach, že už ste v dosahu spravodlivosti. Váš skoro podpredseda v karpatských dolinách vystupujúci pod krycím menom žigo-, žigožrút lesný už čelí vyšetrovaniam a dnes v jeho firme úraduje NAKA. Dobre viete, čo všetko ste napáchali, a viete, aký trest si zaslúžite. Prišli ste o svojich prokurátorov a sudcov, ktorí vám zabezpečovali beztrestnosť. A viete, že pri, pri tejto koalícii nemáte šancu znovu ukradnúť spravodlivosť a znovu ukradnúť štát a nejaké tie miliardy, ktoré by ste opäť mohli skačurizovať, to už je len taký vedľajší bonus. Prepáčte, že som nebol kultivovaný. Ďakujem.